Un fost mercenar al grupului paramilitar rus "Wagner" a încercat să intre luni, 11 martie, în Republica Moldova.
Potrivit Poliției de Frontieră a R. Moldova, fostul mercenar a fost identificat printre pasagerii unei curse aviatice, sosite pe Aeroportul Internațional Chișinău, grație unui schimb de informații cu Serviciul de Informații și Securitate, dar și cu partenerii internaționali.
Cetățeanul rus le-a spus polițiștilor că a sosit "într-o scurtă vizită în R. Moldova" și că urmează să ajungă la un prieten din regiunea transnistreană.
Ulterior, oamenii legii au stabilit că bărbatul de 36 de ani, era așteptat în afara aeroportului de către acel "prieten". Totuși, ultimul a încercat să inducă în eroare agenții de securitate, menționând că nu-l cunoaște pe mercenarul sosit la Chișinău.
Astfel, în urma evaluării riscurilor și a protocolului de securitate în vigoare, cetățeanului Federației Ruse, recunoscut ca fost mercenar, nu i-a fost autorizată trecerea frontierei de stat și a fost întors pe cale aeriană în statul de pornire.